Nkandla-toespraak: ‘Begin van Zuma se roemlose einde’President Jacob Zuma tydens ‘n vorige geleentheid in die parlement. Foto: Elmond Jiyane, GCIS Die VF Plus het in reaksie op Zuma se toespraak Vrydagaand, oor die Nkandla-uitspraak, gesê dit is duidelik die president het geen werklike begrip van die erns of implikasies van die uitspraak nie. Pres. Jacob Zuma het Vrydagaand gesê hy het nooit opsetlik bedoel om die grondwet te verontagsaam toe hy nie gehoor gegee het aan die regstellende stappe wat die openbare beskermer (OB) in haar Nkandla-verslag voorgelê het nie. Zuma het die land om 19:00 op televisie en die radio toegespreek oor die konstitusionele hof se bevinding Donderdag dat hy persoonlik ŉ gedeelte van die staatsgeld wat aan nie-sekuriteitsopgraderings by sy private Nkandla-woning bestee is, moet terugbetaal. Lees meer hier. Dr. Pieter Mulder, leier van die VF Plus, het in ŉ verklaring gesê aangesien Zuma nie die erns van die uitspraak begryp nie, ag hy dit nie nodig om te bedank nie. “Alles word afgemaak met ŉ verskoning en ŉ bereidheid om die bedrag wat bepaal word, te betaal,” het Mulder gesê. “Die president is ook feitelik verkeerd as hy argumenteer dat hy van die begin af sy samewerking aan die OB gegee het. Sy kantoor het alles in hul vermoë gedoen om die OB te frustreer in haar pogings om die Nkandla-saak af te handel. Net een voorbeeld: tot op datum het die president nog nie op die 15 vrae van die OB oor die aangeleentheid geantwoord nie.” Mulder het gesê dit is polities oneerlik vir die president om agter die onduidelikhede oor die ministeriële handboek, ten opsigte van veiligheidsmaatreëls vir lede van die uitvoerende gesag, te skuil. Na talle versoeke van die VF Plus oor die verbetering van die onduidelikhede in die ministeriële handboek, word dit berekend reeds vir etlike jare deur die regering vertraag. “Uit die president se terugvoer is dit duidelik dat die sogenaamde top ses lede van die ANC nie die moed het om die regte ding in belang van Suid-Afrika, en toevallig ook die ANC, te doen nie. Die regte ding sou wees om die president te laat bedank en Suid-Afrika so ŉ geleentheid te gee om van hierdie gemors te herstel. Dit sou selfs ŉ positiewe uitwerking op die dreigende afgradering na rommelstatus gehad het.” Hy het gesê Suid-Afrikaners moet hulle nou reg maak vir ŉ lang, uitgerekte en pynlike proses tot by president Zuma se bedanking. “Soos mnr. PW Botha van ouds, het president Zuma vanaand nie sy Rubicon oorgesteek nie. Tog sal die geskiedenis wys hoe vanaand die duidelike begin van sy roemlose einde is,” het Mulder bygevoeg.